《和叔宽田园六首 其三》
宋代·苏过

芃芃稼连云，老少纷在场。禾稼已困雨，粳稌亦没秧。

计穷走群望，敢爱牛与羊。可怜拾麦人，不惮道路长。

号呼泥水中，滞穗收残黄。对之怀抱恶，宁忍自举觞。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。